b'\n_START_ARTICLE_\nMuzeul Na\xc8\x9bional al \xc8\x9a\xc4\x83ranului Rom\xc3\xa2n\n_START_SECTION_\nDescriere\n_START_PARAGRAPH_\nMuzeul Na\xc8\x9bional al \xc8\x9a\xc4\x83ranului Rom\xc3\xa2n este continuatorul Muzeului de Etnografie, de Art\xc4\x83 Na\xc8\x9bional\xc4\x83, Art\xc4\x83 Decorativ\xc4\x83 \xc8\x99i Art\xc4\x83 Industrial\xc4\x83 \xc3\xaenfiin\xc8\x9bat la 13 iulie 1906. Muzeul s-a mai numit Muzeul de Etnografie \xc8\x99i Art\xc4\x83 Na\xc8\x9bional\xc4\x83, din 1912, Muzeul de Art\xc4\x83 Na\xc8\x9bional\xc4\x83, Muzeul de Art\xc4\x83 Na\xc8\x9bional\xc4\x83 Carol I, din 1915, iar, mai apoi, Muzeul de Art\xc4\x83 Popular\xc4\x83 al Republicii Populare Rom\xc3\xaene, respectiv, Muzeul de Art\xc4\x83 Popular\xc4\x83 al Republicii Socialiste Rom\xc3\xa2nia. \xc3\x8en 1978, muzeul s-a unit cu Muzeul Satului sub denumirea de Muzeul Satului \xc8\x99i de Art\xc4\x83 Popular\xc4\x83. Muzeul este patronat de Ministerul Culturii \xc8\x99i Identit\xc4\x83\xc8\x9bii Na\xc8\x9bionale._NEWLINE_Muzeul a devenit cunoscut pentru colec\xc8\x9biile sale formate din 100.000 de obiecte. De la fondarea sa de c\xc4\x83tre Horia Bernea pe 5 februarie 1990, func\xc8\x9bioneaz\xc4\x83 \xc3\xaentr-o cl\xc4\x83dire \xc3\xaen stil neo-rom\xc3\xa2nesc, declarat\xc4\x83 monument istoric. Muzeografia sa specific\xc4\x83 i-a adus \xc3\xaen mai 1996 Premiul Muzeul European al Anului acordat de Forumul Muzeului European._NEWLINE_Cl\xc4\x83direa, ilustrare a stilului neorom\xc3\xa2nesc inspirat din tradi\xc8\x9bia br\xc3\xa2ncoveneasc\xc4\x83, dispus\xc4\x83 \xc3\xaen forma incintelor de tip monastic, a fost finalizat\xc4\x83 \xc3\xaen anul 1941, lu\xc3\xaend \xc3\xaenf\xc4\x83\xc8\x9bi\xc8\x99area actualului monument de arhitectur\xc4\x83 care este sediul Muzeului \xc8\x9a\xc4\x83ranului Rom\xc3\xa2n. Zid\xc4\x83ria aparent\xc4\x83 din c\xc4\x83r\xc4\x83mid\xc4\x83 ro\xc8\x99ie, arcadele \xc8\x99i elementele traforate, foi\xc8\x99orul amintind de clopotni\xc8\x9bele vechilor m\xc4\x83n\xc4\x83stiri, confer\xc4\x83 cl\xc4\x83dirii somptuozitatea unui adev\xc4\x83rat palat al artei._NEWLINE_Muzeul de\xc8\x9bine colec\xc8\x9bii de ceramic\xc4\x83, port popular, \xc8\x9bes\xc4\x83turi pentru interior, lemn, mobile, feronerie, scoar\xc8\x9be. \xc3\x8en curtea muzeului dinspre bulevardul Ion Mihalache a fost montat\xc4\x83 o biseric\xc4\x83 din lemn, monument istoric din secolul al XVIII-lea, str\xc4\x83mutat\xc4\x83 aici \xc3\xaen anul 1992.\n_START_SECTION_\nPremii\n_START_PARAGRAPH_\nMuzeul \xc8\x9a\xc4\x83ranului Rom\xc3\xa2n a ob\xc8\x9binut \xc3\xaen 1996 trofeul EMYA (Premiul Muzeul European al Anului).'